b'\n_START_ARTICLE_\nHelg\n_START_PARAGRAPH_\nHelg er et eldre norsk ord, gammelnorsk helgr, avledet av \xc2\xabhellig\xc2\xbb. Ordet betegner en helligdag, en fridag eller to-tre fridager p\xc3\xa5 rad. Bruken og betydningen av ordet har endret seg etter at det ble vanlig med l\xc3\xb8rdagsfri p\xc3\xa5 1960-tallet.\n_START_SECTION_\nHverdag og helg\n_START_PARAGRAPH_\nI dag betegner helg vanligvis perioden fra arbeidstidas slutt p\xc3\xa5 fredag til den begynner igjen mandag. Det betyr at l\xc3\xb8rdag og s\xc3\xb8ndag er fridager. S\xc3\xb8ndag er en offisiell helligdag hvor de fleste har fri, og det gjelder spesielle restriksjoner p\xc3\xa5 hvilke tjenester som skal v\xc3\xa6re tilgjengelige. L\xc3\xb8rdagen er derimot i rettslig forstand en arbeidsdag, men sedvane og overenskomster i arbeidslivet har gjort at de fleste ikke arbeider p\xc3\xa5 l\xc3\xb8rdager.\n_START_SECTION_\nLiv i helgene\n_START_PARAGRAPH_\nOffentlige transportmidler har gjerne egne helgeruter med lavere frekvens. Offentlige kontorer s\xc3\xa5 vel som private firma har som regel stengt. Derimot holder varehandelen \xc3\xa5pent p\xc3\xa5 l\xc3\xb8rdag, mens hotell- og restaurantn\xc3\xa6ringen oftest har \xc3\xa5pent b\xc3\xa5de l\xc3\xb8rdag og s\xc3\xb8ndag. Det gis ikke ordin\xc3\xa6r undervisning i skolen, men det finnes et utall helgekurs og helgesamlinger for deltidsstudenter. Videre er det sv\xc3\xa6rt vanlig at idrettslag og \xc3\xb8vrige fritidsorganisasjoner legger arrangement som turneringer, samlinger og mesterskap til helgene. Restauranter, barer og nattklubber er spesielt godt bes\xc3\xb8kt p\xc3\xa5 fredags- og l\xc3\xb8rdagskveldene. Derimot er det en \xc3\xb8kende tendens til at teaterforestillinger, konserter og \xc3\xb8vrige kulturaktiviteter legges til hverdagskvelder. Kulturfestivaler legges allikevel gjerne til helgene.\n_START_SECTION_\nWeekend\n_START_PARAGRAPH_\nEt synonym i moderne norsk er det engelske innl\xc3\xa5net weekend. Det er mye brukt innen reiselivet som betegnelse p\xc3\xa5 kortere ferier og hotellopphold over en helg._NEWLINE_Ordet skrev seg opprinnelig fra den lokale dialekten i Staffordshire og ble f\xc3\xb8rste gang registrert i engelsk spr\xc3\xa5k i tidsskriftet Notes & Queries i 1879: \xc2\xabI Staffordshire sier man, at n\xc3\xa5r en person drar hjemmefra ved arbeidsukens slutt l\xc3\xb8rdag ettermiddag, og skal v\xc3\xa6re hos venner et stykke unna l\xc3\xb8rdag kveld og s\xc3\xb8ndag, da skal han tilbringe weekenden der.\xc2\xbb\n_START_SECTION_\nLanghelg\n_START_PARAGRAPH_\nEn langhelg er et moderne uttrykk for en utvidet helg. Dersom man tar fri fredag og mandag og reiser bort i til sammen fire dager, er det et eksempel p\xc3\xa5 en langhelg. Et annet uttrykk for dette er en oval helg.\n_START_SECTION_\nHelgehistorier\n_START_PARAGRAPH_\nOrdet weekend ble skapt i England p\xc3\xa5 1800-tallet, da det ble vanlig \xc3\xa5 f\xc3\xa5 fri etter lunsj p\xc3\xa5 l\xc3\xb8rdag. Det engelske ordet har hatt sin seiersgang blant verdens spr\xc3\xa5k, og brukes enten som l\xc3\xa5nord (europeisk fransk le week-end, dansk weekenden) eller som l\xc3\xa5noversettelse (kanadisk fransk la fin de semaine, svensk "veckoslutet", tysk das Wochenende, spansk fin de semana). P\xc3\xa5 norsk er ordet ogs\xc3\xa5 i bruk, men ordet helg er det vanligste.\n_START_SECTION_\nHelg og h\xc3\xb8ytid\n_START_PARAGRAPH_\nTidligere, da det var vanlig \xc3\xa5 arbeide p\xc3\xa5 l\xc3\xb8rdag, bruktes ordet i de tilfellene da en s\xc3\xb8ndag og en helligdag eller flere helligdager gav sammenhengende fri. Eksempler er julehelga, p\xc3\xa5skehelga og pinsehelga. Denne betydningen er fortsatt aktuell, men etter at det ble l\xc3\xb8rdagsfri, presiserer man gjerne i moderne spr\xc3\xa5kbruk med \xc3\xa5 kalle dette en langhelg.'